
ДО

ОБЩИНСКИ СЪВЕТ

БУРГАС
ДОКЛАДНА ЗАПИСКА

ОТ  РУСКА БОЯДЖИЕВА 

ЗАМЕСТНИК-КМЕТ „ЕВРОПЕЙСКИ ПОЛИТИКИ, ОКОЛНА СРЕДА”
ОТНОСНО: Даване на съгласие Община Бургас да кандидатства за членство в Общинска мрежа за енергийна ефективност ЕкоЕнергия
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
Общинската мрежа за енергийна ефективност ЕкоЕнергия е сдружение на повече от 30 български общини за обмяна на опит и съвместни действия при формирането на местните политики за ефективно използване на традиционни и алтернативни енергийни ресурси и за осигуряване на енергийна сигурност и възможности за устойчиво развитие на общините. Нейната мисия е да допринася за утвърждаването на енергийната ефективност като важен компонент на политиката за устойчиво развитие на българските общини.

ЕкоЕнергия съдейства на българските общини пълноценно да осъществяват функциите си по отношение на устойчивото енергийно развитие; да мобилизират ресурси за осъществяване на енергийните си програми и да допринесат за формиране на отговорно отношение на обществото към енергията.
ЕкоЕнергия осъществява задачи в следните направления: утвърждаване на местното енергийно планиране и управление като основен инструмент на енергийната политика на общините; обучение на ръководители и специалисти; разпространяване на информация.
В качеството си на местна власт, Община Бургас е ангажирана с въвеждането на една амбициозна, устойчива енергийна политика и ограничаване на промените в климата въвеждайки и изпълнявайки общоприети европейски цели, критерии и стандарти.

През 2009г. Община Бургас подписа Споразумението на кметовете, инициатива на европейската общност, която обединява хиляди местни и регионални власти, доброволно ангажирани с изпълнението на целите на ЕС в областта на климата и енергията. 
През 2011 година Общински съвет- Бургас прие Стратегия за устойчиво енергийно развитие 2011-2020г и първият план за действие към нея. Основни приоритети в стратегията и плана за действие са въвеждане на мерки за ЕЕ в публични сгради, увеличаване на дела на енергията от ВЕИ, промотиране на „зелената“ идентичност на гр. Бургас. 
Присъединявайки се през 2015 г към Кметовете се адаптират, инициатива в рамките на Споразумението на кметовете, Община Бургас се ангажира да предприеме действия за адаптацията към промените в климата, разработвайки местна стратегия или да интегрира мерките за смекчаване изменението на климата в съответните съществуващи стратегически планове и документи.
В изпълнение на поетите в тези стратегически документи ангажименти Община Бургас постигна значителни резултати при прилагането на мерки за повишаване на енергийната ефективност в съществуващия общински сграден фонд - социална, културна, образователна и административна инфраструктура. Сериозни са и мащабите на програмата за енергиина ефективност на многофамилни жилищни сгради в града. Налице е ефектът върху състоянието и качеството на въздуха от повишаване на енергийната ефективност в обществения транспорт. Усилия са насочени и към модернизация на уличното осветление.
Членството в Общинската мрежа за енергийна ефективност ЕкоЕнергия ще даде възможност на Община Бургас да обменя опит и информация с останалите общини в Мрежата, да укрепи капацитета на общинските звена за управление на енергията, да се възползва от включването й в международни проекти, да ползва предимства и отстъпки в организирани от Мрежата учебни курсови и семинари и дейности за оказване на техническа помощ.
Годишният членски внос на Община Бургас в Общинска мрежа за енергийна ефективност ЕкоЕнергия е в размер на 3 000 лв..
Предвид гореизложеното, на основание чл.21, ал.1, т.8 от ЗМСМА предлагам Общинския съвет – Бургас да вземе следното решение:
РЕШЕНИЕ:
1. Общински съвет - Бургас дава съгласие Община Бургас да кандидатства за членство в Общинска мрежа за енергийна ефективност ЕкоЕнергия
2. Общински съвет-Бургас дава съгласие Община Бургас да заплаща годишен членски внос в размер на 3000 лв;
С УВАЖЕНИЕ,

РУСКА БОЯДЖИЕВА 

ЗАМЕСТНИК-КМЕТ 
„ЕВРОПЕЙСКИ ПОЛИТИКИ, ОКОЛНА СРЕДА” 
Съгласували:

Красимир Стойчев

Заместник – кмет  „Финанси, бюджет и икономика”

Изготвил:

Мая Велчева
Директор на Дирекция“Европейски политики и програми“
